(ສພຊ) ໂດຍປະຕິບັດຕາມວາລະດຳເນີນກອງປະຊຸມສະໄໝສາມັນເທື່ອທີ 4 ຂອງສະພາແຫ່ງຊາດ ຊຸດທີ VIII, ໃນວັນທີ 20-23 ຕຸລາ 2017, ທີ່ຫ້ອງປະຊຸມສະພາແຫ່ງຊາດ ຫລັກ 6; ເຂົ້າຮ່ວມ ເຂົ້າຮ່ວມມີທ່ານ ທອງລຸນ ສີສຸລິດ ນາຍົກລັດຖະມົນຕີ, ທ່ານ ລັດຖະມົນຕີ ແລະ ສະມາຊິກສະພາແຫ່ງຊາດ (ສສຊ) ຊຸດທີ VIII ປະຈຳ 18 ເຂດເລືອກຕັ້ງໃນທົ່ວປະເທດເຂົ້າຮ່ວມ.
ໃນວາລະຕອນເຊົ້າຂອງກອງປະຊຸມ ວັນສຸກທີ 20 ຕຸລາ 2017 ໂດຍການເປັນປະທານຂອງທ່ານ ພົທ. ແສງນວນ ໄຊຍະລາດ ຮອງປະທານສະພາແຫ່ງຊາດ; ບັນດາທ່ານ ສສຊ ໄດ້ສືບຕໍ່ປະກອບຄຳເຫັນຕໍ່ບົດລາຍງານຂອງອົງການກວດສອບແຫ່ງລັດ ແລະ ບົດລາຍງານຂອງອົງການກວດກາລັດຖະບານ; ໃນວາລະຕອນບ່າຍຂອງວັນດຽວກັນ ໂດຍການເປັນປະທານຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ; ມີ ທ່ານ ສຸພັນ ແກ້ວມີໄຊ ກະຊວງແຜນການ ແລະ ການລົງທຶນ; ທ່ານ ນາງ ແສງເດືອນ ຫລ້າຈັນທະບູນ ກະຊວງສຶກສາທິການ ແລະ ກິລາ ແລະ ທ່ານ ບຸນກອງ ສີຫາວົງ ກະຊວງສາທາລະນະສຸກ ໄດ້ຊີ້ແຈງຕໍ່ຄຳຊັກຖາມຂອງສະມາຊິກສະພາແຫ່ງຊາດ ໃນນັ້ນຊີ້ແຈງຕາມຄຳຊັກຖາມ ແລະຊີ້ແຈງກັບທີ່.
ໃນຕອນເຊົ້າວັນຈັນທີ 23 ຕຸລາ 2017 ໂດຍການເປັນປະທານຂອງທ່ານ ພົທ. ແສງນວນ ໄຊຍະລາດ ຮອງປະທານສະພາແຫ່ງຊາດ; ຈາກນັ້ນບັນດາກະຊວງ, ອົງການ ໄດ້ຂຶ້ນມາຊີ້ແຈງຕໍ່ຄຳຊັກຖາມຂອງ ສສຊ ເຊິ່ງມີ ທ່ານ ນາງ ວັດທະນາ ດາລາລອຍ ຮອງຜູ້ວ່າການທະນາຄານແຫ່ງ ສປປລາວ; ທ່ານ ຄຳມະນີ ອິນທິລາດ ລັດຖະມົນຕີກະຊວງພະລັງງານ ແລະ ບໍ່ແຮ; ທ່ານ ຄຳແພງ ໄຊສົມແພງ ລັດຖະມົນຕີກະຊວງແຮງງານ ແລະ ສະຫວັດດີການສັງຄົມ; ທ່ານ ສົມດີ ດວງດີ ຮອງນາຍົກລັດຖະມົນຕີ, ລັດຖະມົນຕີກະຊວງການເງິນ; ທ່ານ ນາງ ວຽງທອງ ສີພັນດອນ ປະທານອົງກວດສອບແຫ່ງລັດ; ທ່ານ ບຸນທອງ ຈິດມະນີ ຮອງນາຍົກລັດຖະມົນຕີ, ປະທານອົງການກວດກາລັດຖະບານ.
ໃນຕອນບ່າຍຂອງວັນດຽວກັນ ໂດຍການເປັນປະທານຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ; ທ່ານ ທອງລຸນ ສີສຸລິດ ນາຍົກລັດຖະມົນຕີ ໄດ້ຂຶ້ນຊີ້ແຈງຕໍ່ຄຳຊັກຖາມຂອງສະມາຊິກສະພາແຫ່ງຊາດ ກ່ຽວກັບແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ, ແຜນເງິນຕາ, ການແກ້ໄຂຜົນການກວດສອບ ແລະ ຊີ້ແຈງຕາມຄຳຊັກຖາມທີ່ສົ່ງໃຫ້; ຈາກນັ້ນ ທ່ານ ນາງ ປານີ ຢາທໍ່ຕູ້ ປະທານກອງປະຊຸມ ໄດ້ສະຫລຸບສັງລວມການປະກອບຄຳເຫັນ ຕໍ່ແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ, ແຜນເງິນຕາ; ສະຫລຸບສັງລວມການປະກອບຄຳເຫັນຕໍ່ບົດສະຫລຸບຂາດຕົວ; ທ່ານ ນາງ ສວນສະຫວັນ ວິຍະເກດ ເລຂາທິການສະພາແຫ່ງຊາດ ໄດ້ຂຶ້ນຜ່ານມະຕິກອງປະຊຸມສະພາແຫ່ງຊາດ ວ່າດ້ວຍການຮັບຮອງເອົາຕາມຜົນການກວດສອບ ສົກປີ 2013-2014 ແລະ ບົດລາຍງານຍສືບຕໍ່ແກ້ໄຂຜົນການກວດກາຕາມຜົນກວດສອບ ບົດສະຫລຸບຂາດຕົວ 2014-2015, ບົດສະຫລຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ສົກປີ 2015-2016, ບົດສະຫລຸບການເຄື່ອນໄຫວວຽກງານຂອງອົງການກວດສອບ ແຫ່ງລັດປະຈໍາປີ 2017 ແລະ ທິດທາງແຜນການເຄື່ອນໄຫວປີ 2018; ຕອນທ້າຍຂອງກອງປະຊຸມປະທານກອງປະຊຸມໄດ້ສະເໜີ ສສຊ ລົງຄະແນນສຽງຮັບຮອງເອົາມະຕິກອງປະຊຸມວ່າດ້ວຍການຮັບຮອງເອົາບົດລາຍງານຂອງອົງການກວດສອບແຫ່ງລັດ ແລະ ບົດລາຍງານຂອງອົງການກວດກາລັດຖະບານ ລວມຄະແນນສຽງ 131 ທ່ານ, ເຫັນດີ 113 ທ່ານ, ບໍ່ເຫັນດີ 16 ທ່ານ ແລະ ບໍ່ອອກສຽງ 2 ທ່ານ.